REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/13**-**16

1. februar 2016. godine

B e o g r a d

ZAPISNIK

36. SEDNICE ODBORAZA ZDRAVLjE I PORODICU

ODRŽANE 28. JANUARA 2016. GODINE

Sednica je počela u 11,30 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, prim. dr Ninoslav Girić, dr Predrag Mijatović, prof. dr Mileta Poskurica, prof. dr Milan Knežević, dr Aleksandar Radojević, dr Vesna Rakonjac, dr Radoslav Jović, Anamarija Viček, mr sci. med. dr Darko Laketić, dr Milan Latković i dr Ljiljana Kosorić.

Sednici Odbora je prisustvovala zamenica odsutnog člana Odbora dr Vladica Dimitrov (mr. dr Ljubica Mrdaković Todorović).

Sednici nisu prisustvovali članovi Odbora: Milena Ćorilić, prof. dr Dušan Milisavljević, Srđan Kružević, kao ni njihovi zamenici.

Pored članova Odbora sednici su prisustvovali narodni poslanici: dr Dragana Barišić i dr Aleksandar Peranović.

Sednici su prisustvovali i državni sekretar u Ministarstvu zdravlja prof. dr Berislav Vekić, državni sekretaru Ministarstvupravde Biljana Pavlović, sekretar Ministarstva unutrašnjih poslova Milorad Todorović i Dejan Živaljević iz Uprave policije, predstavnica Zaštitnika građana načelnica Odeljenja za zdravlje Jablanka Tabaš,predsednik Zdravstvenog saveta Srbijeakademik prof. dr Dragan Micić, generalni sekretar Srpskog lekarskog društva prof. dr Nedeljko Radlović, direktorLekarske komore Srbije spec. dr med. Vesna Jovanović, direktor Stomatološke komore Srbije prof. dr Vitomir Konstantinović, direktor Farmaceutske komore Srbije mr. sci farm. Svetlana Stojkov, direktor Komore biohemičara Srbije mr sc. med. dr Slavica Cimbaljević, direktor Komore medicinskih sestara i zdravstvenih tehničara Srbije Radmila Ugrica, predsednik Sindikata zaposlenih u zdravstvu i socijalnoj zaštiti Srbije dr Zoran Savić, predsednik Sindikata medicinskih sestara i tehničara Srbije Dragan Bisenić, dr Dragan Tošić iz Granskog sindikata zdravstva i socijalne zaštite ''Nezavisnost'' i Ivana Zonjić iz Sindikata lekara i farmaceuta Srbije.

Na predlog predsednice Odbora, jednoglasno, usvojen je sledeći:

D n e v n i r e d

1. Razmatranje pitanja učestalih fizičkih napada na zaposlene u zdravstvenim ustanovama;
2. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik 35. sednice Odbora, koja je održana 24. decembra 2015. godine.

Prva tačka dnevnog reda – **Razmatranje pitanja učestalih fizičkih napada na zaposlene u zdravstvenim ustanovama**

Predsednica Odbora prof. dr Slavica Đukić Dejanović, u uvodnom obraćanju, podsetila je na tragični događaj od 12. januara 2016. godine, koji je potresao srpsku javnost i sve zdravstvene radnike, kada je na radnom mestu u Domu zdravlja Šabac ubijena medicinska sestra Ljubinka Popović. Uz saučešće porodici preminule koleginice, istakla je da su napadi na zaposlene u zdravstvu od strane pacijenata i članova njihovih porodica učestali, da su prisutni skoro na svim mestima, u hitnoj pomoći, ustanovama primarne zdravstvene zaštite, bolnicama i urgentnim centrima. Dodala je da se ovi napadi ispoljavaju u formi verbalnog i fizičkog napada, neretko i sa najtežim posledicama, kao što je bilo nedavno ubistvo hirurga Slobodana Lukića u Kraljevu.

Naglasila je da nasilje u zdravstvu negativno utiče na pacijente, na pružaoce zdravstvenih usluga, na radnu sredinu zdravstvenih profesionalaca. Ono kompromituje zdravstveni sistem i u krajnjem ishodu se loše odražava na kvalitet zdravstvene zaštite. Pored teške situacije u domaćem zdravstvu i nastojanja Ministarstva zdravlja da ove probleme rešava, podvukla je ulogu medija u formiranju javnog mnjenja o ovom pitanju. Naime, pisanje o maltretiranju pacijenata, povezivanje lekara sa korupcijom, te navođenje da je „sve“ lekarska greška, stvara lošu medijsku sliku o ovoj profesiji i utiče na pacijente da lekare vide kao neprijatelje, a ne partnere u postupku ostvarivanja zdravstvene zaštite. Podsetila je da su Zakonom o pravima pacijenata, pored prava koje pacijent ima u ostvarivanju zdravstvene zaštite, propisane i njegove dužnosti, i to da prema zdravstvenom radniku odnosno zdravstvenom saradniku treba da se odnosi sa poštovanjem i da mu omogući nesmetano pružanje zdravstvene zaštite.

Ukazala je na neophodnost zajedničke akcije svih nosilaca zdravstvenog sistema, države i društva kako bi se efikasno rešio problem sve učestalijih napada na zaposlene u zdravstvenim ustanovama, zbog čega je i Odbor organizovao ovu sednicu sa relevantnim predstavnicima. Nasilje je gorući problem u mnogim zemljama i Odbor sa ove sednice treba da pošalje poruku da je svako nasilje, kao i nasilje protiv zdravstvenih radnika nedopustivo, te da lekarima i svim zaposlenim u zdravstvu treba omogućiti bezbednost u pružanju zdravstvene zaštite i sigurnu radnu sredinu.

Sa aspekta zdravstenog sistema, navela je aktivnosti koje smatra neophodnim u prevenciji nasilja: sprovođenje posebne obuke kako bi zdravstveni radnici umeli da prepoznaju potencijalne nasilnike i nepredvidivo reagovanje obolelih lica; angažovanje na popravljanju odnosa između lekara i pacijenta (komunikacija sa empatijom, reći istinu o ozbiljnom stanju na pravi način); revidiranje kadrovskog plana za zaposlene u zdravstvenim ustanovama, posebno u onima gde je prepoznat povećan rizik od nasilja; afirmisanje timskog rada zaposlenih i uključivanje drugih mera u cilju sprečavanja rizičnih situacija odnosno adekvatnog reagovanja.

Predstavnici ministarstava, stručnih i savetodavnih tela, komora i sindikata zdravstvenih radnika koji su povodom ove teme učestvovali u diskusiji: prof. dr Berislav Vekić, Biljana Pavlović, Milorad Todorović, akademik prof. dr Dragan Micić, spec. dr med. Vesna Jovanović, mr sc. med. dr Slavica Cimbaljević, Radmila Ugrica, dr Zoran Savić, dr Dragan Tošić, Dragan Bisenić i Ivana Zonjić.

Članovi i zamenici članova Odbora koji su učestvovali u diskusiji: dr Predrag Mijatović, dr Radoslav Jović, dr Ljiljana Kosorić, Mirjana Dragaš, mr sci. med. dr Darko Laketić, dr Dragana Barišić, dr Aleksandar Radojević i prof. dr Slavica Đukić Dejanović.

Prof. dr Berislav Vekić, državni sekretarMinistarstva zdravlja, nedavni slučaj ubistva medicinske sestre u Domu zdravlja Šabac, predstavio je kao opomenu i pokazatelj da je nasilje u društvu kulminiralo, zbog čega je neophodno da se preduzmu određene mere kako bi se ovakvi i slični događaji ubuduće na vreme prepoznali i sprečili. Izneo je podatak da je u 2015. godini prijavljeno 12 napada na zdravstvene radnike, uz napomenu da je ovaj broj veći iz razloga što se mnogi od tih napada ne prijavljuju. Pomenuo je da pored sukoba između pacijenata i zdravstvenih radnika, ima mnogo neprijavljenih sukoba između zdravstvenih radnika, koji ukazuju na lošu organizaciju posla u toj ustanovi i utiču na neadekvatno pružanje zdravstvene zaštite. Istakao je značaj svih prisutnih relevantnih činioca u sagledavanju ovog problema i formulisanju predloga za njegovo rešenje. Radi postizanja istog cilja, Ministarstvo zdravlja uputilo je inicijativu Ministarstvu pravde i Ministarstvu unutrašnjih poslova, da se zakonom reguliše urgentno privođenje i adekvatno sankcionisanje svih onih koji fizički napadnu zdravstvene radnike.

Biljana Pavlović, državni sekretarMinistarstva pravde, povodom prethodne diskusije, pomenula je da su izmene i dopune Krivičnog zakonika u toku i da je svaki predlog poželjan. S obzirom na to da u Zakonu postoji posebna glava koja reguliše krivična dela protiv zdravlja ljudi, smatra da bi preciziranje ovih odredbi i uvođenje oštrijih mera za pomenute napade, bez uvođenja statusa službenog lica za zdravstvene radnike, dalo efikasnije rezultate u praksi. Smatra da laku telesnu povredu nanetu zdravstvenom radniku tokom obavljanja posla od javnog značaja treba uneti u zakonodavstvo i adekvatnije je kvalifikovati. Ukazala je i na potrebu definisanja procedura i postupanja u visokorizičnim situacijama u zdravstvu.

Milorad Todorović, sekretar Ministarstvaunutrašnjih poslova, istakao je da ovo ministarstvo ima obavezu da se brine o bezbednosti svih građana Republike Srbije, kao i to da je ono reagovalo na povećanu ugroženost zdravstvenih radnika. Naime, sve policijske uprave su dobile nalog da u narednom periodu posebnu pažnju posvete unapređenju prava i zaštiti života zaposlenih u zdravstvu, i to povećanom patrolnom delatnošću, operativnim radom i svakodnevnim neposrednim kontaktima sa zaposlenima i radnicima obezbeđenja u pojedinim zdravstvenim ustanovama. Ukazao je na problem statističkih podataka u vezi sa ovim pitanjem, budući da su nejasni parametri na osnovu kojih se beleže podaci o napadima na zaposlene u zdravstvu. Izneo je da MUP ima svoju evidenciju oštećenih lica prema određenim zanimanjima, prema kojoj je 2015. godine evidentirano oštećenih 164 lekara opšte medicine, 129 lekara specijalista, 370 medicinskih sestara i 19 stomatologa. Poređenja radi, dodao je da su 2014. godine ti podaci bili još nepovoljniji za zdravstvene radnike. Podvukao je da neke razvijene zemlje imaju veći broj prijavljenih slučajeva nasilja, ali da je u Srbiji težina tih izvršenih dela veća i drastičnija. Kao veliki nedostatak sistema naveo je manjak procedura i odsusutvo definisane reakcije na bilo koju društvenu pojavu, uz napomenu da to razvijene zemlje imaju, te iz istog razloga imaju i merodavniju statistiku. Stoga, smatra da svaka zdravstvena ustanova treba da vodi evidenciju svih napada na svoje zaposlene, kako bi se stekao pravi uvid i kako bi policija reagovala po prijavi u skladu sa svojom nadležnošću. Ne podržava uvođenje oštrijih zakonskih mera u ovoj oblasti iz razloga što na većinu napasnika, koji su uglavnom lica sa mentalnim smetnjama, strožija normativa ne utiče, niti ih krivično adekvatno sankcioniše, osim što im se izriče medicinska mera obaveznog lečenja, ukoliko sud utvrdi da za to ima elemenata.

Akademik prof. dr Dragan Micić, predsednik Zdravstvenog saveta Srbije, napade na zdravstvene radnike smatra posledicom stvorene atmosfere u društvu, gde su lekari ''stavljeni na stub srama'' i prikazani kao korumpirani i loši. Kao rešenje navodi jačanje preventivnih aktivnosti i promovisanje pozitivnih primera u zdravstvenoj praksi, posebno jer pooštravanje kaznenih mera ne utiče adekvatno na pomenute nasilnike. Sugerisao je i da se razmotri mogućnost obrazovanja agencije za afirmaciju lekarske struke.

Predstavnici komora zdravstvenih radnika su u cilju prevencije napada na zaposlene u zdravstvu, istakli neophodnim preduzimanje sledećih mera: dopuniti Krivični zakonik i sve slučajeve napada na zdravstvene radnike procesuirati po službenoj dužnosti; uvesti taster za hitno reagovanje i povećati službu obezbeđenja na odeljenjima gde postoji veći rizik od nasilničkog ponašanja pacijenata; omogućiti lekarima psihijatrima da pišu recepte, kako bi se izbeglo da pacijent sa mentalnim smetnjama odlazi i čeka na recept kod lekara opšte prakse; sve nepravilnosti u radu zdravstvenih radnika sankcionisati i rešavati na nivou zdravstvene ustanove; pokrenuti medijsku kampanju koja promoviše ideju partnerstva pacijenta i lekara, a koju je Zaštitnik građana najavio; potencirati pozitivne primere u zdravstvu i vratiti poverenje u lekare; kontinuiranom medicinskom edukacijom obučiti lekare da prepoznaju, pravilno postupe i preduprede opasne situacije; informisati pacijente o njihovoj zakonskoj obavezi da se dostojanstveno ophode prema zdravstvenim radnicima, što je u interesu svih. Shodno navedenom, direktorka Lekarske komore Srbije spec. dr med. Vesna Jovanović, podsetila je na inicijativu, koju je ova komora, početkom 2015. godine, pokrenula radi zaštite svojih članova od nasilja na radnom mestu, uz napomenu da to nije naišlo na odobravanje medija. S obzirom na to da se veliki broj napada na zdravstvene radnike završi sa lakim telesnim povredama ili bez spolja vidljivih tragova povređivanja, te da zdravstveni radnik uglavnom to ili ne prijavljuje ili sam po privatnoj osnovi pokreće tužbu, obavestila je o odluci Upravnog odbora LKS da svi članovi komore imaju pravo na besplatne usluge veštačanja, od veštaka članova ove komore.

Predstavnici sindikata zaposlenih u zdravstvu i socijalnoj zaštiti smatraju da se problem rastućeg trenda napada na zaposlene u zdravstvu može rešiti na dva načina: izmenom Krivičnog zakonika i radom na prevenciji. U vezi sa tim su sugerisali sledeće: postojeće kaznene mere u slučajevima napada na zdravstvene radnike pooštriti, predvideti procedure, krivično goniti i verbalni delikt; sankcionisati sve te počinioce, uz napomenu da su sindikati svoje predloge i primedbe na pomenuti zakon već dostavili nadležnim ministarstvima; preispitati kadrovske planove u zdravstvenim ustanovama gde se očekuju visokorizične situacije; razmotriti mogućnost formiranja odbora ili komisija u zdravstvenim ustanovama, koje bi pratile bezbedonosnu situaciju u tim ustanovama, a koje bi preko Komisije za bezbednost zdravstvenih radnika, koje je Ministarstvo zdravlja nedavno formiralo, steklo uvid u stvarno stanje o ovom problemu, sa krajnjim ciljem da se nasilje smanji i žrtve nasilja obeštete; voditi pozitivnu kampanju u zdravstvenim ustanovama i medijima, sa porukom da je zdravlje pacijenata zajednički cilj lekara i pacijenata; uvesti obuku za reagovanje u konfliktnim situacijama kroz program kontinuirane edukacije za zdravstvene radnike; periodično obezbediti prisustvo pripadnika MUP-a u zdravstvenim ustanovama; sistemski rešiti probleme dugog čekanja i zakazivanja na pregled, s obzirom na to da ove procedure u ostvarivanju zdravstvene zaštite izazivaju veliko nezadovoljstvo pacijenata; objedintiti zakonska rešenja i predstaviti ih kroz kodeks ponašanja i to predstaviti javnosti, kako bi se pacijenti informisali o svojim pravima, ali i o svojim obavezama tokom ostvarivanja zdravstvene zaštite.

Dr Radoslav Jović je podržao predlog da se prevencijom i konkretnom društvenom akcijom utiče na promenu propisa koji regulišu ovu oblast i kojom se stvara bezbedniji ambijent za zdravstvene radnike. Sugerisao je da treba dopuniti odredbu nedavno usvojenog Zakona o policiji, koja se odnosi na pružanje policijske pomoći zdravstvenim radnicima. Izneo je da jedan deo predavanja u okviru kontinuirane medicinske edukacije treba posvetiti podučavanju zdravstvenih radnika o načinima komunikacije i pravilnog reagovanja u opasnim situacijama. Smatra da treba razmotriti predlog da se zdravstvenim radnicima dodeli status službenog lica, s obzirom na to da je ova profesija više od drugih izložena svakodnevnom kontaktu sa mentalno obolelim licima, sa alkoholičarima i drugim teško obolelim licima, zbog čega im je bezbednost više ugrožena. Potom je pročitao svoju inicijativu.

Naime, imajući u vidu nedavno izvršen zločin nad medicinskom sestrom u Domu zdravlja Šabac, kao i niz drugih brutalnih napada na zdravstvene radnike u minulim godinama, sa tragičnim posledicama, pokreće inicijativu da Odbor u skladu sa članom 44. Poslovnika NS, obrazuje pododbor za razmatranje pitanja bezbednosti zdravstvenih radnika u toku vršenja svoje profesije. Pododbor bi imao zadatak da u saradnji sa nadležnim ministarstvima zdravlja, pravde i unutrašnjih poslova periodično prikuplja podatke o stanju bezbednosti zdravstvenih radnika, da analizira trendove i uzroke, te da predlaže adekvatne izmene i dopune propisa kojima bi se podigao stepen bezbednosti zdravstevnih radnika u toku vršenja profesionalnog zadatka. U obrazloženju ove inicijative naveo je da se iz podataka dostupnih javnosti uočava trend povećanog nasilja nad pripadnicima zdravstvene profesije, te da institucije sistema treba da učine napor da u okvirima svojih nadležnosti poprave stanje i zaustave negativan trend sa nesagledivim posledicama. Smatra da bi Odbor na ovaj način pokazao spremnost da se kontinurano bavi ovim problemom i da u skladu sa svojim ovlašćenjem reaguje na primeren način radi veće bezbednosti zdravstvenih radnika.

Predsednica Odbora prof. dr Slavica Đukić Dejanović, povodom prethodne diskusije, rekla je da će Odbor u skladu sa članom 44. Poslovnika Narodne skupštine, razmatrati ovu inicijativu na nekoj od narednih sednica.

Dr Predrag Mijatović je podsetio da lekari odavno apeluju da dobiju status službenog lica i naglasio da je ova profesija stalno izložena, pored fizičkog i psihičkom nasilju, ''medijskoj hajci'' kojom se oni unapred osuđuju, što advokati obilato koriste, bidući da sud obično presudi u korist pacijenta. S tim u vezi, pomenuo je i slučaj nestalih beba, kada su lekari bili optuživani i za krađu pobačene dece, te apeluje da se s tim u vezi donese regulativa i lekari zaštite od ovih neosnovanih optužbi. Upozorio je na pojavu nekontrolisanog unošenja hladnog i vatrenog oružja u zdravstvene ustanove i naglasio neophodnost strože kontrole na ulazu ovih ustanova. Dodao je da nije primetio da lekari u pomenutim situacijama imaju pravnu pomoć Lekarske komore Srbije.

Dr Ljiljana Kosorić podržava izmenu Krivičnog zakonika i uvođenje statusa službenog lica za zdravstvene radnike. Navela je da je lekar stalno izložen stresnim situacijama, da je on lekar i van svog radnog mesta i da se stoga ne može se izjednačiti sa administrativnim radnikom na šalteru. Procedure koje svaki zdravstveni radnik revnosno sprovodi, kao što je zakazivanje pregleda i sl. izazivaju veliko nezadovoljstvo pacijenata, najviše na primarnom nivu zdravstvene zaštite, zbog čega smatra da ovi problemi treba sistemski da se reše.

Mirjana Dragaš je istakla da povećano nasilje nad zdravstvenim radnicima ukazuje na jednu mnogu ozbiljniju i složeniju situaciju koja zahteva zajedničko reagovanje svih organa vlasti. Naime, agresivnost je sveprisutna pojava u društvu i kao posledica toga se javlja nasilje u porodici, vršnjačko nasilje u školama i na ulici. Osrvnula se na nekadašnji sistem zdravstvene zaštite kada je zdravstvo bilo dostupno čoveku i podvukla da to treba ponovo omogućiti. Zdravstveni sistem je dugo bio hermetički zatvoren, nije bilo obnavljanja ni sredstava, ni kadrova, te smatra da reformu zdravstva treba sprovoditi korišćenjem svih raspoloživih kapaciteta državnog i privatnog sektora zdravstva. Ukazala je na neophodnost sprovođenja reforme i obrazovnog sistema, posebno u ovoj oblasti i navela poražavajuće navode iz medija da neke srednje medicinske škole prodaju diplome, te da neki zdravstveni tehničari ne znaju da primene odgovarajuću propisanu terapiju. S tim u vezi, apeluje na pokretanje svebuhvatne kamapanje, kojom bi se vratio odnos poštovanja društva prema lekarima, učiteljima i uticalo na stvaranje društva u kojem bi nasilja bilo mnogo manje.

Mr sci. med. dr Darko Laketić je u vezi sa zahtevom dobijanja statusa službenog lica za zdravstvene radnike istakao da treba biti obazriv, budući da formalni pravni status službenog lica povlači za sobom određene obaveze i krivična dela koja se isključivo vezuju za službena lica. Prevenciju smatra značajnom i sugerisao je da se na te aktivnosti treba fokusirati paralelno sa izmenom pravne regulative. Dodao je da prevencija utiče pozitivno na svest ljudi i da šalje adekvatnu poruku da i lekari i pacijenti imaju zajedničku misiju.

Dr Dragana Barišić, kao lekar specijalista psihijatrije u Opštoj bolnici Kruševac, iznela je problem agresivnosti tih pacijenata sa kojima se ona i njene kolege često susreću. Pomenula je da oni nemaju obezbeđenje niti određene beneficije na poslu, koje imaju lekari na nekim drugim odeljenjima i apeluje da se ovo pitanje ozbiljno razmotri. Smatra da medicinskom osoblju treba da se dodeli status službenog lica. Naglasila je potrebu afirmacije prava lekara i navodi da lekare u kriznim situacijama ne štiti ni Srpsko lekarsko društvo, ni Lekarsa komora Srbije i da su sami izloženi toj borbi, u kojoj neki gube i živote.

Dr Aleksandar Radojević preneo je utiske sa jednog svog radnog dana na Odeljenju pulmologije u Zdravstvenom centru Čačak. Naime, medicinske sestre na prijemu vrše trijažu pacijenata, zog čega su pacijenti sa razlogom besni. Naveo je i druge primere pogrešnog lečenja pacijenata i zakazivanja na pregled pacijenta čije je zdravstveno stanje ukazivalo na hitnost, što sve ukazuje na lošu organizaciju rada u tim zdravstvenim ustanovama. Nemogućim smatra da policija štiti svakog lekara ili da Krivični zakonik poznaju svi pacijenti. Slaže se da je edukacija potrebna na svim nivoima, naročito u komunikaciji lekara sa pacijentima, koji treba na vreme da prepoznaju agresiju i smire pacijenta.

Predsednica Odbora prof. dr Slavica Đukić Dejanović je iznela stav da je podizanje nivoa krivično - pravne zaštite zaposlenih u zdravstvu potrebno. Smatra da treba razmotriti predlog da se Krivični zakonik dopuni, bez uvođenja statusa službenog lica za zdravstvene radnike, tako što bi se u članu 138. ovog zakona uvrstila i profesija zdravstvenih radnika. Naime, Krivičnim zakonikom se navodi da posao od javnog značaja obuhvata obavljanje profesije ili dužnosti koje imaju povećan rizik za bezbednost lica koji ga obavlja, a odnosi se na zanimanja koja su od značaja za javno informisanje, zdravlje ljudi, obrazovanje itd. Ova materija je u postojećem zakonodavstvu sa različitih aspekata regulisana. Složila se da ima malo aktivnosti na promociji pozitivnih primera iz zdravstvene prakse i da na tome treba više raditi. Dodala je da na sednicu nisu pozvani predstavnici pacijenata, kako bi se izbegla selekcija između njihovih brojnih predstavnika, uz napomenu da ovaj odbor uvek odgovara na njihove zahteve i uvažava sve njihove sugestije u cilju unapređenja zdravstvenog sistema.

Na kraju diskusije, predsednica Odbora prof. dr Slavica Đukić Dejanović je predložila sledeći zaključak, koji je Odbor jednoglasno usvojio :

1. Odbor za zdravlje i porodicu osuđuje svaki napad na zaposlene u zdravstvenim ustanovama koji obavljaju zdravstvenu delatnost.

2. Neophodan je integralni pristup ovoj pojavi u zdravstvenom sektoru, izbalansirana organizacija rada, preispitivanje kadrovskih planova za zaposlene, posebno u zdravstvenim ustanovama u kojima je prepoznat povećan rizik od nasilja, uvođenje odgovarajućeg sadržaja u program kontinuirane medicinske edukacije, uključujući i definisanje procedure za postupanje u visokorizičnim situacijama, kao i adekvatnih modaliteta obezbeđenja. U cilju rešavanja rastućih napada protiv zdravstvenih radnika važan je javnozdravstveni preventivni pristup, afirmacija partnerskog odnosa svih učesnika u zdravstvu i promocija uspešnog stručnog rada.

3. Odbor ocenjuje da je potrebno uspostaviti najviši nivo krivičnopravne zaštite za profesiju koja obezbeđuje zdravstvenu zaštitu građana i predstavlja posao od javnog značaja, odnosno nosi povećan rizik za bezbednost lica koje je obavlja.

Druga tačka dnevnog reda – **Razno**

Povodom ove tačke dnevnog reda nije bilo predloga i diskusije.

Sednica je završena u 14.00 časova.

SEKRETAR PREDSEDNIK

Božana Vojinović Prof. dr Slavica Đukić Dejanović